3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์

ผลิตภัณฑ์ของบริษัทจำหน่ายภายในประเทศทั้งหมด แยกตามผลิตภัณฑ์ได้ดังนี้

1.  ประเภทอาหารสัตว์ผสมสำเร็จรูปซึ่งมีชนิดเม็ดและชนิดผง และเป็นประเภทหัวอาหารสัตว์
    โดยส่วนใหญ่จะผลิตอาหารสัตว์สำหรับสัตว์บก เช่น สุกร ไก่ เป็ด นกกระทา และวัวนม
    เป็นต้น ส่วนอาหารสัตว์น้ำ เช่น ปลา และกบ เป็นต้น

2.  ไซโลอบเก็บเมล็ดพืช และซื้อขายวัตถุดิบอาหารสัตว์ที่เป็นผลผลิตทางการเกษตร เช่น ข้าวโพด
    กากถั่ว รำและปลายข้าว เป็นต้น

3.  ฟาร์มไก่พ่อแม่พันธุ์ ซึ่งผลิตลูกไก่เนื้อจำหน่ายให้แก่เกษตรกรผู้เลี้ยงไก่เนื้อทั่วไป

4.  ฟาร์มเลี้ยงสัตว์
    เป็นกิจการที่บริษัทดำเนินการเพื่อประโยชน์ในการศึกษาค้นคว้าวิจัยและพัฒนาคุณภาพอาหารสัตว์ที่ผลิตได้ของบริษัทให้เป็นที่ยอมรับของเกษตรกรผู้เลี้ยงสัตว์ทั่วไป
    โดยบริษัทมิได้มุ่งเน้นในเชิงพาณิชย์

บริษัท ลีพัฒนาผลิตภัณฑ์ จำกัด (มหาชน) และบริษัท ลีพัฒนาอาหารสัตว์ จำกัด
มีกำลังการผลิตอาหารสัตว์รวม 450,000 ตันต่อปี ในปี 2545 และมีการผลิตจริงประมาณ 60%
ของอัตรากำลังการผลิตทั้งสามโรงงานรวมกัน

สิทธิบัตรหรือข้อจำกัดในการประกอบธุรกิจ

บัตรส่งเสริมการลงทุน

บริษัท ลีพัฒนาผลิตภัณฑ์ จำกัด (มหาชน)

  (ก) ได้รับการส่งเสริมการลงทุนในกิจการผลิตอาหารสัตว์ผสมสำเร็จรูปและหัวอาหารสัตว์

  - ก่อสร้างโรงงานในจังหวัดเพชรบุรี มีกำลังการผลิตอาหารสัตว์บก 300,000 ตัน/ปี
  และอาหารสัตว์น้ำ 72,000 ตัน / ปี

  - สิทธิประโยชน์ที่ได้รับ :-

1)  ยกเว้นอากรขาเข้าสำหรับเครื่องจักร

2)  ลดหย่อนอากรขาเข้าร้อยละ 75 ของอัตราปกติสำหรับวัตถุดิบ
    หรือวัสดุจำเป็นที่นำเข้ามาใช้ในการผลิตเพื่อจำหน่ายในประเทศ

3)  ยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี
    นับแต่วันที่เริ่มมีรายได้จากการประกอบการ

4)  ลดหย่อนภาษีเงินได้นิติบุคคลสำหรับกำไรสุทธิในอัตราร้อยละ 50 ของอัตราปกติ มีกำหนดอีก 5
    ปี นับจากวันพ้นกำหนดตามข้อ 3

5)  ได้รับอนุญาตให้หักค่าขนส่ง ค่าไฟฟ้า และค่าน้ำประปาสองเท่าของค่าใช้จ่าย
    ดังกล่าวเป็นระยะเวลา 10 ปี นับแต่วันที่มีรายได้จากการประกอบกิจการ
    เพื่อคำนวณภาษีเงินได้นิติบุคคล

6)  ได้รับอนุญาตให้หักเงินลงทุนในการติดตั้ง หรือก่อสร้างสิ่งอำนวยความสะดวก ร้อยละ 25
    ของเงินลงทุน นอกเหนือไปจากการหักค่าเสื่อมราคาตามปกติ

7) วันที่สิ้นสุดของสิทธิประโยชน์ตามโครงการ ในวันที่ 1 กันยายน 2547 สำหรับสัตว์บก และวันที่
23 กรกฎาคม 2553 สำหรับสัตว์น้ำ ตามข้อ 3

(ข) ได้รับการส่งเสริมการลงทุนในกิจการฟาร์มพ่อแม่พันธุ์ไก่

- ก่อสร้างฟาร์มในจังหวัดเพชรบูรณ์ มีกำลังการผลิต 400,000 ตัว/สัปดาห์ หรือ 20 ล้านตัว/ปี

- สิทธิและประโยชน์ที่ได้รับ :-

1)  ยกเว้นอากรขาเข้าสำหรับเครื่องจักร

2)  ลดหย่อนอากรขาเข้าร้อยละ 75 ของอัตราปกติ สำหรับวัตถุดิบหรือวัสดุ
    จำเป็นที่นำเข้ามาใช้ในการผลิตเพื่อจำหน่ายในประเทศ

3)  ยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี นับแต่วันที่เริ่มมี
    รายได้จากการประกอบการ

4)  ลดหย่อนภาษีเงินได้นิติบุคคลสำหรับกำไรสุทธิในอัตราร้อยละ 50 ของอัตราปกติ มีกำหนดอีก 5
    ปี นับจากวันพ้นกำหนดตามข้อ 3

5)  ได้รับอนุญาตให้หักค่าขนส่ง ค่าไฟฟ้าและค่าน้ำประปาสองเท่าของค่าใช้จ่าย
    ดังกล่าวเป็นระยะเวลา 10 ปี นับแต่วันที่มีรายได้จากการประกอบกิจการ
    เพื่อคำนวณภาษีเงินได้นิติบุคคล

6)  ได้รับอนุญาตให้หักเงินลงทุนในการติดตั้ง หรือก่อสร้างสิ่งอำนวยความสะดวกร้อยละ 25
    ของเงินลงทุน นอกเหนือไปจากการหักค่าเสื่อมราคาตามปกติ

7) วันที่สิ้นสุดของสิทธิประโยชน์ตามโครงการ ในวันที่ 6 ธันวาคม 2545 ตามข้อ 3

  3.2 การตลาดและภาวะการแข่งขัน

ภาวะอุตสาหกรรมและแนวโน้มผลิตภัณฑ์เนื้อไก่ เป็ด และสุกรของไทย

สถานการณ์การส่งออกเนื้อไก่ปี 2545

การส่งออกเนื้อไก่ของไทยในปี 2545 แม้ว่าจะต้องประสบการส่งออกไปในตลาด EU
แต่โดยรวมยังสามารถส่งออกได้เพิ่มขึ้น จากตัวเลขเบื้องต้นคาดว่าทั้งปีจะส่งออกได้ 450,000 ตัน
มูลค่า 40,426 ล้านบาท เพิ่มขึ้นจากปี 2544 ที่ส่งออกได้ 437,797 ตัน มูลค่า 39,206 ล้านบาท
หรือเพิ่มขึ้น 2.8 % และ 3.1 % ตามลำดับ

- ตลาดญี่ปุ่น ในปี 2545 นี้ ไทยสามารถส่งออกได้เพิ่มขึ้นอย่างมากติดต่อกันมา 2 ปี จากเดิมในปี
2544 ที่ส่งออกได้ 214,620 ตัน เพิ่มมาเป็น 260,000 ตัน ในปี 2545 หรือเพิ่มขึ้น 21 %
โดยเฉพาะในช่วงครึ่งปีแรกไทยสามารถส่งเข้าญี่ปุ่นได้อย่างมาก
เนื่องจากญี่ปุ่นเป็นเจ้าภาพบอลโลกร่วมกับเกาหลีใต้ รวมทั้งในช่วงปลายปี 2544 สหรัฐ ฯ
เกิดไข้หวัดนกระบาดทำให้มีการสั่งซื้อสินค้าจากไทยเพิ่มขึ้นส่งผลให้ราคาขยับเพิ่มขึ้นเป็น 2,500 –
2,600 เหรียญสหรัฐ / ตัน อย่างไรก็ดีในช่วงปลายปีราคาได้อ่อนตัวลงเหลือ 1,300 – 1,400
เหรียญสหรัฐ / ตัน เนื่องจากญี่ปุ่นมีสต็อกมาก

- ตลาดยุโรป จากการที่ค่าเงินเรียลของบราซิลลดลงอย่างมากตั้งแต่กลางปี 2544 เป็นต้นมา
ทำให้บราซิลสามารถตัดราคาขายเนื้อไก่เข้ายุโรป ประกอบกับผู้เลี้ยงภายใน EU
ขยายการเลี้ยงเพิ่มขึ้นส่งผลให้ราคาลดลงเหลือเพียง 1,700 - 1,800 เหรียญสหรัฐ / ตัน
ลดลงจากครึ่งแรกปี 2544 ที่เคยขายได้ 2,700 - 3,000 เหรียญสหรัฐ / ตัน
และส่งผลต่อเนื่องถึงปี 2545 ทำให้ราคาทรงตัวอยู่ที่ 1,700 - 1,800 เหรียญสหรัฐ / ตัน
นอกจากนี้จากการที่มีเนื้อไก่จากไทยและ บราซิลส่งเข้าไปจำหน่ายใน EU เพิ่มมากขึ้น
จนส่งผลกระทบต่อผู้เลี้ยงภายใน ทำให้ EU เริ่มเข้มงวดเนื้อไก่นำเข้า ดังนี้

  1.
  ใช้เครื่องมือตรวจที่มีประสิทธิภาพสูงกว่าของไทยโดยไม่แจ้งให้ทราบล่วงหน้าก่อนทำให้ตรวจพบสารไนโตรฟูแรนส์ในเนื้อไก่ของไทยและบราซิล
  เป็นผลให้ EU ได้ดำเนินการตรวจเข้มงวดเนื้อไก่จากไทยทันที
  ขณะที่ของบราซิลยังไม่ถูกตรวจเข้มงวด โดย EU ให้เหตุผลว่าของไทยพบสารตกค้างมากกว่า
  ลูกค้าบางรายจึงหันไปซื้อเนื้อไก่จาก บราซิลเพิ่มขึ้น อย่างไรก็ดีในช่วงปลายปี EU
  เริ่มตรวจเข้มงวดกับบราซิล

  2. EU ได้ปรับปรุงพิกัดภาษีนำเข้าสินค้าเนื้อไก่หมักเกลือใหม่
  จากเดิมเนื้อไก่หมักเกลือถูกจัดอยู่ในพิกัด 0210 เสียภาษี 15.4 %
  ถูกจัดใหม่ให้มาอยู่ในพิกัดไก่สดแช่แข็ง 0207 เสียภาษี 40 – 60 % เนื่องจาก EU
  เห็นว่ามีการส่งเนื้อไก่ในพิกัดใส่เกลืออย่างมาก

  จากปัญหาดังกล่าวทำให้เนื้อไก่ของไทยที่ส่งเข้าตลาด EU ลดลง จากปีที่แล้ว 2544 ที่ส่งออกได้
  148,973 ตัน ลดลงเหลือ 126,500 ตัน ในปี 2545 หรือลดลง 15 %

  - ตลาดอื่น ๆ ในปี 2545 นี้ มีทั้งส่งออกได้เพิ่มขึ้นและลดลง ตลาดที่ส่งออกได้เพิ่มขึ้น ได้แก่
  เกาหลีใต้ มาเลเซีย และตะวันออกกลาง ตลาดที่ส่งออกลดลงได้แก่ สิงคโปร์ จีน และฮ่องกง

แนวโน้มการส่งออกเนื้อไก่ปี 2546

ในปี 2546 ประมาณการว่าไทยจะสามารถส่งเนื้อไก่ได้ 460,000 ตัน มูลค่า 42,300 ล้านบาท
เพิ่มขึ้นจากปี 2545 ประมาณ 2.2%
โดยคาดว่าผู้ประกอบการหันมาแปรรูปเนื้อไก่ส่งออกมากขึ้นเนื่องจากหลีกเลี่ยงการกีดกันทางการค้าในเนื้อไก่สด
สำหรับปัจจัยบวกและลบ ที่จะมีผลกระทบต่อการส่งออกเนื้อไก่ มีดังนี้

ปัจจัยบวก 1. คาดว่า EU จะลดการตรวจเข้มงวดเนื้อไก่ของไทย และหาก EU
ยังตรวจเข้มของบราซิลอยู่ ไทยจะได้เปรียบ

2. IMF คาดว่าเศรษฐกิจโลกจะขยายตัวดีขึ้น ทั้งยุโรปและญี่ปุ่นจะปรับตัวดีขึ้น

ปัจจัยลบ 1. EU เก็บภาษีนำเข้าเนื้อไก่หมักเกลือสูงขึ้นส่งผลให้ต่อต้นทุนการนำเข้า
ผู้นำเข้าจะต่อรองราคามากขึ้น

2. สงครามสหรัฐกับอิรัก จะทำให้ต้นทุนการขนส่งแพงขึ้น

การปรับตัวเพื่อแก้ปัญหา

  1. รัฐต้องมีเครื่องตรวจสารตกค้างอย่างเพียงพอกับการส่งออกทั้งในปัจจุบันและอนาคต

  2. รัฐต้องมีบุคลากรอย่างเพียงพอสำหรับรองรับการขยายตัวของหัองปฏิบัติการ

  3. รัฐควรขยายห้องปฏิบัติการไปตั้งในพื้นที่ที่มีการเลี้ยงไก่มาก เพื่อบริการแก่เกษตรกรรายย่อย

  4. รัฐควรมีเครื่องตรวจสำหรับสินค้าอาหารนำเข้า และปฏิบัติอย่างจริงจัง
  เพื่อเป็นการคุ้มครองผู้บริโภคภายใน

( ที่มา : สมาคมผู้ผลิตไก่เพื่อส่งออกไทย )

สถานการณ์เป็ดเนื้อปี 2545 และแนวโน้มปี 2546

ภาวะราคา การผลิต และตลาดภายใน

ปี 2545 การผลิตเป็ดในปีนี้คาดว่ามีการขยายตัวเพิ่มขึ้นตามความต้องการของตลาด
ส่งผลให้ปริมาณการผลิตตลอดปี 2545 เพิ่มขึ้นเป็น 72 ล้านตัว หรือเพิ่มขึ้นจากปีที่ผ่านมาร้อยละ
2.86 ส่วนตลาดภายในมีการขยายตัวตามภาวะเศรษฐกิจที่ปีนี้อยู่ในเกณฑ์ดี
ทำให้มีความต้องการเนื้อเป็ดเพิ่มขึ้น เพื่อรองรับการขยายตัวของร้านอาหารและภัตตาคาร
สำหรับราคาเป็ดเนื้อมีชีวิตเฉลี่ยทั้งปี 2545 อยู่ที่ 41 บาทต่อกิโลกรัม ลูกเป็ดเนื้อราคาอยู่ที่ 30
บาทต่อตัว และคาดว่าราคาจะยังทรงตัวต่อเนื่องจนถึงปี 2546

ปี 2546 คาดว่าปริมาณการผลิตจะขยายตัวเล็กน้อย โดยจะมีปริมาณการผลิตรวม 73 ล้านตัว
ส่วนตลาดภายในคาดว่าในช่วงต้นปีจะมีความต้องการเนื้อเป็ดเพิ่มขึ้น
เนื่องจากเป็นช่วงเทศกาลปีใหม่และตรุษจีน
แต่สถานการณ์โดยรวมแล้วคาดว่าตลาดจะขยายตัวได้ต่อเนื่อง
สำหรับราคาเป็ดเนื้อคาดว่าจะยังคงทรงตัวต่อจากปี 2545

ภาวะการณ์ส่งออก

ปี 2545 การส่งออกขยายตัวจากปีที่ผ่านมา โดยคาดว่าตลอดทั้งปีจะสามารถส่งออกได้ในปริมาณ
11,000 ตัน มูลค่าการส่งออกรวม 924 ล้านบาท โดยส่งออกไปยังประเทศญี่ปุ่นเพิ่มขึ้นได้ 3,792
ตัน ยุโรปลดลงเหลือ 3,692 ตัน และตลาดอื่น ๆ ลดลงเป็น 3,516 ตัน
โดยรวมแล้วการส่งออกเนื้อเป็ดปี 2545 เพิ่มขึ้นจากปีที่ผ่านมาร้อยละ 4.67
ส่วนภาวะราคาอยู่ในเกณฑ์เท่าเดิม

ปี 2546 แนวโน้มการส่งออกจะขยายตัวเพิ่มขึ้นจากปี 2545 ในอัตราเพียงร้อยละ 10
โดยจะมีปริมาณการส่งออกรวม 12,000 ตัน มูลค่าการส่งออกรวม 1,080 ล้านบาท
ส่งไปตลาดญี่ปุ่นได้ประมาณ 4,200 ตัน ยุโรป 4,100 ตัน และประเทศอื่น ๆ 3,700 ตัน

ปัญหาและอุปสรรค

  1. การประกาศมาตรการนำเข้าวัตถุดิบอาหารสัตว์ยังมีความล่าช้า
  ทำให้ต้องมีสต๊อกวัตถุดิบเป็นการเพิ่มต้นทุน

  2. มีการลักลอบนำเข้าลูกเป็ดจากประเทศมาเลเซียเข้าในประเทศไทย
  ส่งผลกระทบต่อตลาดภายในประเทศ และอาจนำพาโรคระบาดติดเข้ามาด้วย

  3. ราคาส่งออกของไทยเสียเปรียบประเทศคู่แข่งในแถบยุโรปตะวันออก
  ซึ่งประเทศเหล่านี้สามารถส่งออกเนื้อเป็ดไปยังตลาดสหภาพยุโรปโดยเสียภาษีในอัตราที่ต่ำกว่าไทย

( ที่มา : สมาคมผู้เลี้ยงเป็ดเพื่อการค้าและการส่งออก )

สรุปสถานการณ์ไข่ไก่ปี 2545 และแนวโน้มปี 2546

การผลิต แนวโน้มปี 2546 ลดลงร้อยละ 1.2

ปี 2545 ผลผลิตไข่ไก่รวมมีประมาณ 9,350 ล้านฟอง ราคาไข่เฉลี่ยอยู่ในเกณฑ์ขาดทุน
เนื่องจากภาวะต้นทุนที่ปรับสูงขึ้น
แต่ราคาขายกลับลดลงประกอบกับผู้เลี้ยงยังคงมีการขยายการเลี้ยงและปรับปรุงโรงเรือนเป็นระบบปิด
ส่งผลให้ปริมาณผลผลิตโดยรวมยังเกินความต้องการของตลาด

ปี 2546 ผลผลิตไข่ไก่รวมมีประมาณ 9,240 ล้านฟอง ลดลงจากปี 2545
เนื่องจากปริมาณพ่อแม่พันธุ์ไก่ไข่มีแนวโน้มนำเข้าลดลง ส่งผลให้จำนวนลูกไก่ไข่ในปี 2546
อยู่ที่ประมาณ 646,060 ตัว / สัปดาห์ ลดลงจากปี 2546 เหลือประมาณ 670,530 ตัว / สัปดาห์

การบริโภค แนวโน้มปี 2546 ลดลงร้อยละ 1.2

ปี 2545 ปริมาณการบริโภครวม ประมาณ 9,314 ล้านฟอง (148 ฟอง/คน/ปี)

ปี 2546 ปริมาณการบริโภครวมคาดว่าจะลดลงจากปี 2545 ร้อยละ 1.2
เนื่องจากปริมาณไข่ไก่ยังคงเกินความต้องการบริโภคอยู่ แต่ทั้งนี้ในช่วงปลายปี 2545 สมาคม ฯ
ได้ทำกิจกรรมรณรงค์บริโภคไข่ไก่ขึ้นอย่างต่อเนื่อง ได้แก่
บทความประชาสัมพันธ์ทางวิทยุและโครงการร้านข้าวไข่เจียว
มอบให้กับผู้ที่ว่างงานเพื่อกระจายขายตามจุดต่าง ๆ ในเขต กทม. และปริมณฑล
ซึ่งคาดว่าอัตราการบริโภคไข่ไก่น่าจะปรับดีขึ้นตามลำดับ

การส่งออก แนวโน้มปี 2546 ปรับตัวขึ้น

ปี 2545 การส่งออกรวมมีประมาณ 36 ล้านฟอง

ปี 2546 คาดว่าการส่งออกจะปรับตัวอยู่ที่ 40 ล้านฟอง เนื่องจากประเทศคู่แข่งที่สำคัญ ได้แก่
ยุโรป และจีน ได้รับผลกระทบจากภาวะน้ำท่วม และสภาพอากาศที่หนาวเย็น
ส่งผลให้ผลิตไข่ไก่ลดลง ประเทศผู้นำเข้าหันมาสั่งซื้อไข่ไก่จากไทยแทน

โดยสรุป สถานการณ์ไข่ไก่ปี 2546 คาดว่าจะปรับตัวดีขึ้น
เนื่องจากกลุ่มผู้เลี้ยงไก่ไข่และองค์กรที่เกี่ยวข้องได้มีมาตรการต่าง ๆ
ออกมาเพื่อแก้ปัญหาราคาไข่ไก่ตกต่ำได้แก่

  1. การกำหนดโควตาส่งออก และเปิดตลาดใหม่ ๆ เพิ่มขึ้น

  2. มีการวางแผงการผลิตลูกไก่ให้เหมาะสมกับความต้องการของตลาด

  3. แนวโน้มภาครัฐมีนโยบายควบคุมพ่อ-แม่พันธุ์นำเข้า และจดทะเบียนฟาร์มไก่ไข่
  ซึ่งมาตรการต่าง ๆ เหล่านี้ คาดว่าจะส่งผลให้ปริมาณไข่ไก่โดยรวมในปี 2546 ลดลงจากปี
  2545 และราคาไข่คละหน้าฟาร์มปี 2546 เฉลี่ยอยู่ที่ฟองละ 1.50 บาท

(ที่มา : สมาคมผู้ผลิต ผู้ค้าและส่งออกไข่ไก่)

สรุปสถานการณ์สุกรปี 2545 และแนวโน้มปี 2546

การผลิต แนวโน้มเพิ่มขึ้น

ปี 2545 ผลผลิตสุกรมีชีวิตปีนี้จำนวน 9.1 ล้านตัว
โดยรวมแล้วเพิ่มขึ้นจากปีที่ผ่านมาไม่มากทั้งนี้เนื่องจากในช่วงกลางปีเกิดโรคระบาดจากเชื้อราในกากอาหารสัตว์
รวมทั้งบางท้องที่มีโรคระบาดในสุกร ทำให้จำนวนสุกรเสียหายบางส่วน

ปี 2546 คาดว่าการผลิตจะเพิ่มขึ้นเป็น 9.9 ล้านตัว หรือเพิ่มขึ้นร้อยละ 8.7
ทั้งนี้เนื่องจากปีที่ผ่านมาราคาอยู่ในเกณฑ์ดี ทำให้มีการขยายการเลี้ยงอย่างต่อเนื่อง

ตลาดภายใน

ปี 2545 ราคาสุกรในปีนี้มีราคาเฉลี่ยอยู่ที่ 39.22 บาทต่อกิโลกรัมสูงกว่าปี 2544 ซึ่งเฉลี่ยอยู่ที่
37.38 บาทต่อกิโลกรัม โดยรวมแล้วในปีนี้ราคาปรับตัวสูงขึ้น
ทั้งนี้ปัจจัยที่ช่วยให้ราคายังคงอยู่ในระดับที่สูงเนื่องจาก

1. ผลผลิตที่ลดลงจากสภาพอากาศที่ร้อนในช่วงเดือนเมษายน
ทำให้สุกรเกิดความเสียหายเป็นจำนวนมาก
ในขณะที่ความต้องการใช้เนื้อสุกรมีเพิ่มขึ้นเพราะเป็นช่วงสงกรานต์
ราคาจึงปรับตัวสูงขึ้นจนถึงกลางปี ประกอบกับช่วงกลางปีผลผลิตมีน้อยจากภาวะโรคระบาด
ส่งผลให้ราคาโดยรวมทั้งปีอยู่ในเกณฑ์ที่สูงกว่าปีที่ผ่านมา

2. ไทยสามารถส่งออกเนื้อสุกรเพิ่มขึ้นอย่างมาก ทำให้ราคาตลาดภายในมีการปรับตัวสูงขึ้น
รวมทั้งภาวะเศรษฐกิจในปีนี้อยู่ในเกณฑ์ดี ทำให้ความต้องการบริโภคเนื้อสุกรมีเพิ่มมากขึ้น

3. ในช่วงปลายปีราคาอ่อนตัวลงทั้งนี้เนื่องจากผู้เลี้ยงสุกรขยายการเลี้ยงเพิ่มขึ้น
ขณะที่การส่งออกชะลอตัวลงประกอบกับราคาเนื้อไก่อ่อนตัวลงมาก
ซึ่งเป็นผลมาจากปัญหาสารตกค้างในตลาด EU ทำให้การส่งออกชะลอตัวลงมีสต๊อกเหลือในประเทศ
เป็นผลให้ผู้บริโภคมีโอกาสเลือกซื้อเนื้อไก่ที่มีราคาต่ำกว่าเนื้อสุกรแทน ราคาสุกรจึงปรับตัวลดลงตาม

ปี 2546 คาดว่าราคาสุกรในปีนี้ โดยช่วงต้นปีราคาจะอยู่ในเกณฑ์ที่ไม่ดีนัก
แต่อาจจะปรับตัวสูงขึ้นในช่วงหน้าร้อน และช่วงครึ่งปีหลังราคาน่าจะปรับตัวดีขึ้น
เนื่องจากคาดว่าภาวะเศรษฐกิจน่าจะกระเตื้องขึ้น กำลังซื้อก็น่าจะมีเพิ่มขึ้น
รวมทั้งปัญหาเนื้อไก่ส่งออกคงคลี่คลายแล้ว

การส่งออก

ปี 2545 การส่งออกเนื้อสุกรแช่แข็งและแปรรูป จะสามารถส่งออกได้ในปริมาณ 16,373 ตัน มูลค่า
1,686 ล้านบาท เพิ่มขึ้นจากปีที่ผ่านมาร้อยละ 25.16
เนื่องจากในปีนี้มีการส่งออกเพิ่มขึ้นโดยเฉพาะตลาดฮ่องกง

ปี 2546 คาดว่าจะมีการส่งออกได้เพิ่มขึ้นเป็น 17,000 ตัน มูลค่า 1,751 ล้านบาท เพิ่มขึ้นร้อยละ
3.83 และคาดว่าการส่งออกน่าจะเพิ่มขึ้นได้อีก หากสามารถเปิดตลาดสิงคโปร์ได้

ปัญหา 1. ถูกกีดกันทางการค้าจากสิงคโปร์ และญี่ปุ่น เนื่องจากปัญหาเรื่องโรคปากและเท้าเปื่อย

2. โรงฆ่าสุกรท้องถิ่นยังไม่มีมาตรฐาน
ทำให้ไม่มีหลักประกันความสะอาดและความปลอดภัยต่อผู้บริโภค

ภายในสำหรับเนื้อสุกรจากไทย

การปรับตัว 1. รัฐต้องส่งเสริมและสนับสนุนการฆ่าและชำแหละสุกรที่ถูกสุขอนามัย
และได้มาตรฐานเพื่อสร้างความมั่นใจต่อผู้บริโภคภายในและต่างประเทศ

2. จัดทำเขตปลอดโรคระบาดสุกรอย่างจริงจัง เพื่อเป็นการสนับสนุนการส่งออก

( ที่มา : สมาคมผู้ผลิตและแปรรูปสุกรเพื่อการส่งออก )

สถานการณ์การผลิตอาหารสัตว์ปี 2545 และแนวโน้มปี 2546

ผลจากการที่ยุโรปและสหรัฐ ฯ มีความเข้มงวดเรื่องการตรวจสอบสารตกค้างในไก่และกุ้ง
ทำให้กระทบต่อการขยายตัวตลาดอาหารสัตว์ทั้งตลาด Contract Farming และ Free Market
กล่าวคือ ผู้ส่งออกกุ้งแช่แข็งไม่ได้ผลิตครบวงจรเหมือนผู้ส่งออกไก่แช่แข็ง
ทำให้ไม่สามารถควบคุมการเลี้ยงของผู้เลี้ยงกุ้งทั้งวงจรได้ ขณะนี้กุ้งไก่ไทยมีปัญหาเพราะ
ผู้นำเข้าขาดความมั่นใจในความปลอดภัย หลังจากที่สหภาพยุโรป (EU) ตรวจพบสารตกค้าง
Chloramphenicol และ Nitrofurans ในสินค้ากุ้งไก่แช่แข็งจากประเทศไทยทำให้สหรัฐฯ-
ญี่ปุ่น ก็นำมาตรการที่เข้มงวดมากขึ้นมาบังคับใช้ด้วยทำให้การส่งออกของไทยลดลง
ราคาตกต่ำอย่างรวดเร็ว ผู้เลี้ยงชะลอการเลี้ยง การเลี้ยงลดลงคู่แข่งแย่งตลาดส่งออกไป

ดังนั้นทุกฝ่ายที่เกี่ยวข้องต้องรีบแก้ไขและมีมาตรการเร่งด่วนทั้งระยะสั้นและระยะยาว
รวมทั้งการเลี้ยงกุ้งที่มีมาตรฐานและมีการรับรองจากกรมประมง ตั้งแต่โรงเพาะฟักลูกกุ้ง
บ่อเลี้ยงกุ้ง พ่อค้าคนกลางและห้องเย็น โดยสามารถรับรองได้ทั้งระบบอย่างครบวงจร
ตลอดจนสามารถให้ตรารับรองผลิตภัณฑ์สำเร็จรูปกุ้ง-ไก่ จากประเทศไทย ส่วนไก่
ซึ่งเป็นฟาร์มที่ครบวงจรและฟาร์มประกัน
จะต้องมีการควบคุมการใช้อาหารสัตว์และยาสัตว์อย่างเข้มงวด
และต้องมีรายงานการใช้ที่สามารถตรวจสอบย้อนหลังได้ (Traceability)
โดยปัจจุบันกระทรวงเกษตรและ สหกรณ์ ฯ จัดโครงการรณรงค์ “ กุ้ง-ไก่ไทยไร้สารตกค้าง ”
เพื่อรณรงค์ในระดับพื้นที่อย่างครบวงจรและความร่วมมือกันของทุกหน่วยงาน
ซึ่งในระยะยาวคงแก้ปัญหาได้และหากทาง
สหภาพยุโรปยกเลิกมาตรการตรวจเข้มงวดเปลี่ยนเป็นการสุ่มตรวจแทน คาดว่าประเทศอื่น ๆ
ก็จะคงยกเลิกมาตรการเช่นกัน

สำหรับการขยายตัวของปริมาณการผลิตและความต้องการใช้อาหารสัตว์ปีนี้
คาดว่าจะเพิ่มขึ้นเพียงเล็กน้อย โดยในปี 2545 มีปริมาณการใช้ประมาณ 10.51 ล้านตัน/ปี
เพิ่มเป็นประมาณ 10.72 ล้านตัน/ปี ในปี 2546 หรือเพิ่มขึ้น 1.95%
เนื่องจากเหตุผลตามที่ได้กล่าวข้างต้น
ทำให้ต้องชะลอการผลิตเพราะความไม่แน่นอนเรื่องของตลาดต่างประเทศ
และราคาตลาดเนื้อไก่และกุ้งถูกกดราคารับซื้อ อีกทั้งมีการแข่งขันจากประเทศต่าง ๆ
เพิ่มมากขึ้นด้วย

ในส่วนของราคาอาหารสัตว์ ในช่วงปี 2545 ก็มีการปรับตัวขึ้นมาบ้างแล้ว และแนวโน้มในปี 2546
คาดว่าราคาอาหารสัตว์ไม่น่าจะเปลี่ยนแปลงมากนัก
เนื่องจากราคาวัตถุหลักในการผลิตอาหารสัตว์มีแนวโน้มทรงตัวและลดลงเล็กน้อย

ตารางเปรียบเทียบประมาณการปริมาณการใช้อาหารสัตว์ภายในประเทศ สำหรับปี 2545 และ 2546

+-------------+----------+------+---+----------+------+---+----------+------+
| ประเภท      | ปริมาณอาห |      |   |          |      |   |          |      |
|             | ารสัตว์ที่ใช้ |      |   |          |      |   |          |      |
+-------------+----------+------+---+----------+------+---+----------+------+
| อาหารสัตว์    | ปี 2545   |      | ปี |          |      | เ |          |      |
|             |          |      | 2 |          |      | พ |          |      |
|             |          |      | 5 |          |      | ิ่ม |          |      |
|             |          |      | 4 |          |      | ข |          |      |
|             |          |      | 6 |          |      | ึ้น |          |      |
|             |          |      |   |          |      | ( |          |      |
|             |          |      |   |          |      | ล |          |      |
|             |          |      |   |          |      | ด |          |      |
|             |          |      |   |          |      | ล |          |      |
|             |          |      |   |          |      | ง |          |      |
|             |          |      |   |          |      | ) |          |      |
+-------------+----------+------+---+----------+------+---+----------+------+
|             | ปริมาณ    | ร    |   | ปริมาณ    | ร    |   | ปริมาณ    | ร    |
|             | (ตัน)     | ้อยละ |   | (ตัน)     | ้อยละ |   | (ตัน)     | ้อยละ |
+-------------+----------+------+---+----------+------+---+----------+------+
| ไก่เนื้อ       | 3        | 3    |   | 3        | 3    |   | (13,606) | (0   |
|             | ,535,615 | 3.62 |   | ,522,009 | 2.85 |   |          | .38) |
+-------------+----------+------+---+----------+------+---+----------+------+
| ไก่พ่อแม่พันธุ์   | 487,485  | 4.64 |   | 509,850  | 4.76 |   | 22,365   | 4.59 |
+-------------+----------+------+---+----------+------+---+----------+------+
| ไก่ไข่เล็กรุ่น   | 552,652  | 5.26 |   | 606,017  | 5.65 |   | 53,365   | 9.66 |
+-------------+----------+------+---+----------+------+---+----------+------+
| ไก่ไข่ให้ไข่    | 1        | 1    |   | 1        | 1    |   | 114,040  | 9.65 |
|             | ,181,960 | 1.24 |   | ,296,000 | 2.09 |   |          |      |
+-------------+----------+------+---+----------+------+---+----------+------+
| ไก่ไข่พ่อแม่พันธุ์ | 20,025   | 0.19 |   | 21,960   | 0.20 |   | 1,935    | 9.66 |
+-------------+----------+------+---+----------+------+---+----------+------+
| หมูขุน        | 2        | 2    |   | 2        | 2    |   | (6,785)  | (0   |
|             | ,611,635 | 4.84 |   | ,604,850 | 4.30 |   |          | .26) |
+-------------+----------+------+---+----------+------+---+----------+------+
| หมูพันธุ์       | 632,400  | 6.01 |   | 660,300  | 6.16 |   | 27,900   | 4.41 |
+-------------+----------+------+---+----------+------+---+----------+------+
| เป็ดเนื้อ      | 148,512  | 1.41 |   | 159,600  | 1.49 |   | 11,088   | 7.47 |
+-------------+----------+------+---+----------+------+---+----------+------+
| เป็ดพันธุ์      | 13,870   | 0.13 |   | 14,600   | 0.14 |   | 730      | 5.26 |
+-------------+----------+------+---+----------+------+---+----------+------+
| เป็ดไข่       | 97,500   | 0.93 |   | 97,500   | 0.91 |   | -        | -    |
+-------------+----------+------+---+----------+------+---+----------+------+
| กุ้ง          | 630,000  | 5.99 |   | 560,000  | 5.22 |   | (70,000) | (11  |
|             |          |      |   |          |      |   |          | .11) |
+-------------+----------+------+---+----------+------+---+----------+------+
| โคนม        | 386,316  | 3.67 |   | 405,150  | 3.78 |   | 18,834   | 4.88 |
+-------------+----------+------+---+----------+------+---+----------+------+
| ปลา         | 217,350  | 2.07 |   | 262,500  | 2.45 |   | 45,150   | 2    |
|             |          |      |   |          |      |   |          | 0.77 |
+-------------+----------+------+---+----------+------+---+----------+------+
| รวม         | 10       | 100  |   | 10       | 100  |   | 205,016  | 1.95 |
|             | ,515,320 |      |   | ,720,336 |      |   |          |      |
+-------------+----------+------+---+----------+------+---+----------+------+

ที่มา : สมาคมผู้ผลิตอาหารสัตว์ไทย

การแข่งขันในตลาดธุรกิจอาหารสัตว์

ตลาดอาหารสัตว์ในระดับโรงงานผู้ผลิตเป็นตลาดแบบผู้ขายน้อยราย
โรงงานขนาดเล็กผลิตอาหารสัตว์เฉพาะอย่าง
ส่วนโรงงานขนาดกลางและขนาดใหญ่เน้นการผลิตอาหารสุกร ไก่เนื้อ ไก่ไข่ และอาหารสัตว์น้ำ
จากการคาดคะเนของสมาคมผู้ผลิตอาหารสัตว์ไทย
ระบุว่าอาหารสัตว์ที่ผลิตเพื่อการค้ามีมากกว่าร้อยละ 65 ของปริมาณการใช้อาหารสัตว์ทั้งประเทศ
ส่วนที่เหลือผู้เลี้ยงสัตว์ผสมเองโดยเฉพาะอาหารสุกรและไก่ไข่
สำหรับอาหารสัตว์ที่ผลิตจากโรงงานผู้ผลิตโดยเฉลี่ยร้อยละ 65
ใช้ในฟาร์มเลี้ยงสัตว์ของบริษัทเองหรือแบบครบวงจรและขายให้ฟาร์มเลี้ยงสัตว์ของสมาชิก
ที่เหลือร้อยละ 35 ขายผ่านตัวแทนและขายให้ผู้เลี้ยงสัตว์โดยตรง หรือตลาดอิสระ
โดยบริษัทในเครือลีพัฒนามีจำหน่ายเฉพาะอาหารสัตว์ที่อยู่ในตลาดอิสระ

ในด้านราคาอาหารสัตว์นั้นจะถูกกำหนดราคาขายโดยกรมการค้าภายใน กระทรวงพาณิชย์
เพราะเป็นสินค้าควบคุม
ราคาซื้อขายจริงเปลี่ยนแปลงไปตามต้นทุนการผลิตแต่จะมีการแข่งขันในด้านอื่น เช่น
การส่งเสริมตัวแทนให้ ครอบคลุมทุกพื้นที่
การส่งเสริมการขายโดยการจัดสัมมนาทางวิชาการและมีการกำหนดเงินรางวัลตามเป้าการขายสินค้า
ให้แก่ลูกค้า เป็นต้น

การแข่งขันในตลาดธุรกิจอาหารสัตว์ แบ่งออกเป็น 2 ตลาดใหญ่ ๆ คือ

1. ตลาดอิสระ (Free Market) คือ การขายอาหารสัตว์ให้แก่ลูกค้าโดยตรง
เพื่อลูกค้าที่ซื้อนำไปใช้เองหรือนำไปขายต่อให้แก่เกษตรกรผู้เลี้ยงสัตว์

2. ตลาดแบบประกันราคา (Contract Farming) คือ
การขายอาหารสัตว์ให้กับลูกค้าที่เข้าร่วมโครงการในการเลี้ยงสัตว์
โดยมีเงื่อนไขในการรับประกันราคาขายพันธุ์สัตว์มีชีวิตให้กับเกษตรกรผู้เลี้ยงสัตว์
โดยลูกค้าจะต้องมีฟาร์มเป็นของตนเอง นอกจากอาหารสัตว์แล้วยังมีการจัดหาพันธุ์สัตว์ เช่น
ลูกสุกรและลูกไก่ให้เกษตรกร ตลอดจนการบริหาร
จัดการด้านฟาร์มที่ทันสมัยให้แก่ลูกค้าที่เข้าโครงการ

บริษัทในเครือลีพัฒนามียอดขายอาหารสัตว์เกือบทั้งหมดอยู่ในตลาดอิสระ
และเป็นการขายเฉพาะภายในประเทศ สัดส่วนการจำหน่ายในตลาดอาหารสัตว์อิสระ
ทางบริษัทคาดว่ามีส่วนแบ่งตลาดเป็นอันดับสอง (คาดการณ์โดยฝ่ายบริหารของบริษัท
และคำนวณเฉพาะอาหารสัตว์บกเท่านั้น) จากโรงงานผู้ผลิตอาหารสัตว์ภายในประเทศซึ่งมีอยู่
ทั้งหมดประมาณกว่า 50 ราย

การจำหน่ายของบริษัท แบ่งได้เป็น 2 ช่องทาง ดังนี้

1) ขายให้ผู้ใช้โดยตรง คือ การที่บริษัทขายอาหารสัตว์ให้กับเกษตรกรที่เลี้ยงสัตว์โดยตรง
ซึ่งจะต้องเป็นฟาร์มที่มีขนาดใหญ่และมีมาตรฐาน
โดยมีกำลังซื้อเพียงพอสม่ำเสมอและนำอาหารสัตว์ไปใช้เท่านั้น ไม่ได้นำไปขายต่อ

2) ขายผ่านตัวแทน
โดยลูกค้าต้องมีความพร้อมทางด้านการเงินและความเข้าใจในเงื่อนไขการขายต่าง ๆ
ของการเป็นตัวแทน
โดยตัวแทนจะมีเขตพื้นที่การขายที่แน่นอนและตัวแทนก็สามารถเปิดตัวแทนย่อยในเขตพื้นที่ได้หรือมีทีมขายนอกร้านของตัวแทน

ลูกค้าส่วนใหญ่ของบริษัทจะเป็นตัวแทนและฟาร์มขนาดใหญ่ ที่มีการติดต่อเป็นระยะเวลานาน
และลูกค้า รายใหม่ ๆ ก็ได้เพิ่มขึ้นเรื่อย ๆ โดยปัจจุบันลูกค้าทั้งหมดของบริษัทมีประมาณมากกว่า
600 ราย ลูกค้าที่นับว่าเป็นลูกค้ารายใหญ่ 10 รายแรกของ 3 ปีที่ผ่านมาคิดเป็นประมาณ 15 %
ของยอดขายทั้งหมด

3.3 การจัดหาผลิตภัณฑ์

  มีสถานที่ตั้งโรงงานและกิจการฟาร์มของบริษัทในเครือลีพัฒนา ดังนี้

1) โรงงานอาหารสัตว์ที่จังหวัดสระบุรี

ตั้งอยู่เลขที่ 33/1 หมู่ 7 ถนนพหลโยธิน ตำบลดาวเรือง อำเภอเมือง จังหวัดสระบุรี
เป็นที่ดินของบริษัทมีเนื้อที่ทั้งหมดประมาณ 103 ไร่ ซึ่งเป็นที่ตั้งโรงงานผลิตอาหารสัตว์ของบริษัท
ลีพัฒนาอาหารสัตว์ จำกัด ปัจจุบันมีกำลังการผลิตอาหารสัตว์บกและสัตว์เลี้ยงเท่ากับ 180,000
ตันต่อปี และมีไซโลที่สามารถเก็บข้าวโพดได้ 25,000 ตัน เปิดดำเนินการเมื่อปี 2531

2) โรงงานอาหารสัตว์ ที่จังหวัดเพชรบุรี

ตั้งอยู่ที่ตำบลห้วยท่าช้าง อำเภอเขาย้อย จังหวัดเพชรบุรี เป็นที่ดินของบริษัทมีเนื้อที่ทั้งหมดประมาณ
54 ไร่ เป็นโรงงานผลิตอาหารสัตว์แห่งใหม่ของบริษัท โดยได้รับการส่งเสริมการลงทุนจาก BOI
โรงงานที่ 1 มีกำลังการผลิตอาหารสัตว์บกเท่ากับ 216,000 ตันต่อปี
ใช้เงินทุนก่อสร้างโรงงานประมาณ 231 ล้านบาท เปิดดำเนินการเมื่อวันที่ 2 กันยายน 2539
และโรงงานที่ 2 ผลิตอาหารสัตว์น้ำมีกำลังการผลิต เท่ากับ 54,000 ตันต่อปี
ใช้เงินลงทุนก่อสร้างโรงงานประมาณ 145 ล้านบาท เปิดดำเนินการเมื่อวันที่ 24 กรกฎาคม 2545

3) โครงการฟาร์มพ่อแม่พันธุ์ไก่ ที่จังหวัดเพชรบูรณ์

ตั้งอยู่ที่ตำบลดงขุย อำเภอชนแดน จังหวัดเพชรบูรณ์ เป็นที่ดินของบริษัทมีเนื้อที่ทั้งหมดประมาณ 833
ไร่ สำหรับผลิตลูกไก่เนื้อพันธุ์ดี ป้อนสู่ตลาดได้ประมาณ 200,000 ตัว/สัปดาห์หรือประมาณ 10
ล้านตัวต่อปี ใช้เงินลงทุนก่อสร้างประมาณ 80 ล้านบาท เปิดดำเนินการเมื่อปี 2537

4) โครงการฟาร์มทดลองลีพัฒนา ที่จังหวัดสระบุรี

ตั้งอยู่ที่ตำบลห้วยแห้ง อำเภอแก่งคอย จังหวัดสระบุรี เป็นที่ดินของบริษัทมีเนื้อที่ทั้งหมด ประมาณ
647 ไร่ วัตถุประสงค์เพื่อดำเนินการเลี้ยงสัตว์เพื่อทดลอง สำหรับสัตว์เศรษฐกิจต่าง ๆ เช่นไก่เนื้อ
เป็ดเนื้อ นกกระทา สุกรพันธุ์และสุกรขุน เป็นต้น
โดยมีฝ่ายวิชาการเป็นผู้กำหนดแนวทางและวิธีการทดลอง
เพื่อนำข้อมูลมาวิเคราะห์และใช้ประโยชน์ในการพัฒนาคุณภาพอาหารสัตว์ของบริษัท
เปิดดำเนินการเมื่อปี 2536

กำลังการผลิตและปริมาณการผลิตจริง

+------------------------------+------------+------------+------------+
| โรงงานอาหารสัตว์               | ปี 2543     | ปี 2544     | ปี 2545     |
+------------------------------+------------+------------+------------+
| กำลังการผลิตเต็มที่ ( หน่วย : ตัน ) | 396,000    | 396,000    | 450,000    |
|                              |            |            |            |
| ปริมาณการผลิตจริง ( หน่วย : ตัน)  | 259,955    | 231,471    | 249,986    |
|                              |            |            |            |
| การใช้กำลังการผลิต (%)          | 65.65      | 58.45      | 55.55      |
+------------------------------+------------+------------+------------+

+-----------------------------+------------+------------+-------------+
| ฟาร์มผลิตลูกไก่เนื้อ              | ปี 2543     | ปี 2544     | ปี 2545      |
+-----------------------------+------------+------------+-------------+
| กำลังการผลิตเต็มที่ ( หน่วย :     | 12.00      | 12.00      | 12.00       |
| ล้านตัว )                     |            |            |             |
|                             | 11.37      | 11.08      | 10.41       |
| ปริมาณการผลิตจริง ( หน่วย :     |            |            |             |
| ล้านตัว )                     | 94.75      | 92.33      | 86.75       |
|                             |            |            |             |
| การใช้กำลังการผลิต (%)         |            |            |             |
+-----------------------------+------------+------------+-------------+

ภาวะราคาวัตถุดิบที่สำคัญที่ใช้ในการผลิตอาหารสัตว์

เนื่องจากสัดส่วนการใช้วัตถุดิบในการผลิตอาหารสัตว์ ส่วนใหญ่จะเป็นวัตถุดิบสินค้าทางการเกษตร
ดังนั้นการเปลี่ยนแปลงด้านราคาและปริมาณจึงขึ้นกับฤดูกาลผลิตเป็นหลัก
สำหรับการเปลี่ยนแปลงด้านสูตรอาหารสัตว์
อาจมีผลทำให้ลดต้นทุนการผลิตหรือเพิ่มคุณภาพของอาหารสัตว์ให้ดีขึ้นได้
เพื่อให้มีความคล่องตัวในการเลือกใช้วัตถุดิบที่สามารถทดแทนกันได้
สำหรับแนวโน้มราคาวัตถุดิบที่สำคัญหลัก ๆ
ที่มีผลกระทบต่อต้นทุนการผลิตอาหารสัตว์สามารถวิเคราะห์ได้ดังนี้

ข้าวโพด : ราคาเฉลี่ยปี 2545 เท่ากับ 4.68 ต่อกิโลกรัม เปรียบเทียบราคาเฉลี่ยปี 2544
เท่ากับ 4.38 บาทต่อกิโลกรัม เพิ่มขึ้น 0.30 บาทต่อกิโลกรัม หรือคิดเป็น 6.84%
เนื่องจากความต้องการใช้ภายในเพิ่มมากกว่าผลผลิตภายใน แนวโน้มปี 2546
ราคาเฉลี่ยยังมีโอกาสสูงกว่าปี 2545 เพราะความต้องการใช้ภายในยังมีแนวโน้มเพิ่มขึ้น
แต่ผลผลิตภายในอยู่ในระดับทรงตัว

กากถั่วเหลือง : ราคาเฉลี่ยปี 2545 เท่ากับ 9.72 บาทต่อกิโลกรัม เปรียบเทียบราคาเฉลี่ยปี
2544 เท่ากับ 10.60 บาทต่อกิโลกรัม ลดลง 0.88 บาทต่อกิโลกรัม หรือคิดเป็น 8.30%
เนื่องจากราคากากถั่วเหลืองในตลาดโลกลดลง เพราะผลผลิตเพิ่มขึ้นและค่าเงินบาทไทยแข็งค่าขึ้น
แนวโน้มปี 2546 ราคาเฉลี่ยมีโอกาสใกล้เคียงกับปี 2545
เพราะผลผลิตและความต้องการถั่วเหลืองโลกเพิ่มขึ้น

ปลาป่น : ราคาเฉลี่ยปี 2545 เท่ากับ 20.30 บาทต่อกิโลกรัม เปรียบเทียบราคาเฉลี่ยปี 2544
เท่ากับ 20.23 บาทต่อกิโลกรัม เพิ่มขึ้น 0.07 บาทต่อกิโลกรัม หรือคิดเป็น 0.34%
เนื่องจากความต้องการภายในลดลง การนำเข้าปลาป่นต่างประเทศก็ลดปริมาณลง
จากปัญหาการส่งออกกุ้งและการผลิตอาหารกุ้งลดลง แนวโน้มปี 2546
ราคาเฉลี่ยยังมีโอกาสลดลงต่ำกว่าปี 2545 เพราะผลผลิตปลาป่นของโลกเพิ่มเล็กน้อย
แต่ปริมาณความต้องการยังอยู่ภาวะทรงตัว

สรุปโดยรวม : ต้นทุนของวัตถุดิบในกลุ่มแป้งจะมีแนวโน้มเพิ่มสูงขึ้น
แต่วัตถุดิบในกลุ่มโปรตีนจะมีแนวโน้มทรงตัวและลดลง
เมื่อประเมินโดยรวมต้นทุนของวัตถุดิบหลักในการผลิตอาหารสัตว์โดยเฉลี่ยปี 2546
จะยังมีแนวโน้มลดลงเล็กน้อย เมื่อเปรียบเทียบกับปี 2545

สำหรับการเปิดเสรีทางการค้าจะมีผลต่อวัตถุดิบอาหารสัตว์ในเชิงบวก
โดยเฉพาะกลุ่มวัตถุดิบผลผลิตภายในประเทศไม่พอและขาดแคลนหรือกลุ่มวัตถุดิบที่มีโครงสร้างภาษีนำเข้าอยู่ในระดับสูง
ผลของการเปิดเสรีจะช่วยทำให้ปริมาณวัตถุดิบมีเพียงพอต่อการใช้ และมีระดับภาษีนำเข้าที่เหมาะสม
ส่งผลให้ต้นทุนของวัตถุดิบอาหารสัตว์ที่ต้องพึ่งการนำเข้ามีแนวโน้มลดลง

ภาคการเกษตรของไทยยังมีปัจจัยหนุนที่จะช่วยให้มูลค่าส่งออกสินค้าเกษตรและอุตสาหกรรมการเกษตรอย่างต่อเนื่อง
เช่น การพัฒนาขีดความสามารถในการแปรรูป เพื่อหนีการแข่งขันส่งออกสินค้าเกษตรขั้นต้น
โดยอาศัยความได้เปรียบด้านฝีมือแรงงานและเจาะตลาดสินค้าเกษตรแปรรูปที่เป็นการเพิ่มมูลค่าสินค้า
สนองตอบพฤติกรรมการบริโภคที่หลากหลายของแต่ละประเทศคู่ค้า

สำหรับวัตถุดิบที่นำเข้าจากต่างประเทศบริษัทมีนโยบายป้องกันความเสี่ยงจากการความผันผวนของอัตราแลกเปลี่ยน
โดยทำสัญญาซื้อเงินตราต่างประเทศไว้เป็นการล่วงหน้า
ทำให้ทราบต้นทุนการนำเข้าวัตถุดิบที่แน่นอนในแต่ละครั้ง
มีสัดส่วนวัตถุดิบที่ต้องนำเข้าจากต่างประเทศคิดเป็นประมาณร้อยละ 40 ของมูลค่าต้นทุนและร้อยละ
30 ของปริมาณการใช้วัตถุดิบทั้งหมด แต่ไม่มีต้นทุนวัตถุดิบชนิดใดที่ใช้สูงเกินกว่าร้อยละ 50
ของต้นทุนการผลิตรวม และไม่มีการซื้อวัตถุดิบจากผู้จำหน่ายรายใดเกินร้อยละ 30
ของมูลค่าการซื้อวัตถุดิบทั้งหมดที่ผ่านมาเป็นเวลา 3 ปีติดต่อกัน รวมทั้งไม่มีข้อผูกพันใด ๆ
ว่าจะซื้อวัตถุดิบเกินกว่าร้อยละ 30 ของมูลค่าการซื้อวัตถุดิบในอนาคต

กระบวนการผลิตอาหารสัตว์และฟาร์มไม่มีผลกระทบต่อสิ่งแวดล้อมยกเว้นมีปัญหาเรื่องฝุ่นและกลิ่นซึ่งปัจจุบันสามารถควบคุมได้
เนื่องจากได้มีการลงทุนในเครื่องจักรและอุปกรณ์ในการผลิตที่ทันสมัยตอนสร้างโรงงานไว้แล้ว
โดยมีการใช้ระบบกำจัดฝุ่นและเก็บฝุ่นที่เกิดจากกรรมวิธีการผลิตอย่างมีประสิทธิภาพ
เพื่อป้องกันมิให้เป็นสาเหตุสร้างความเดือดร้อนและเป็นอันตรายต่อสุขภาพ
หรือทำความเสียหายต่อทรัพย์สินของผู้อื่น
รวมทั้งมีการควบคุมมิให้มีกลิ่นเหม็นและเสียงดังออกนอกบริเวณโรงงานจนเป็นที่เดือดร้อนรำคาญต่อผู้อยู่ใกล้เคียง
แต่อย่างไรก็ตามพื้นที่ข้าง ๆ
บริเวณโรงงานของบริษัทส่วนใหญ่เป็นพื้นที่ว่างและใช้งานด้านเกษตรกรรม
ดังนั้นตลอดระยะเวลาตั้งแต่ที่บริษัท ฯ
ดำเนินกิจการผลิตอาหารสัตว์มายังไม่เคยมีประวัติการกระทำความผิดหรือได้รับคำร้องเรียนหรือหนังสือเตือนเกี่ยวกับสิ่งแวดล้อม
โดยการควบคุมผลกระทบต่อสิ่งแวดล้อมสำหรับโรงงานอาหารสัตว์อยู่ภายใต้การควบคุมของกองควบคุมสิ่งแวดล้อม
กระทรวง อุตสาหกรรม

3.4 งานที่ยังไม่ได้ส่งมอบ

 งานที่ยังไม่ได้ส่งมอบไม่มี เนื่องจากบริษัทจะผลิตสินค้าเพื่อเก็บสต๊อคไว้ขายเท่านั้น